Zadeva C‑455/14 P

H

proti

Svetu Evropske unije

in

Evropski komisiji

in

Policijski misiji Evropske unije (EUPM) v Bosni in Hercegovini

„Pritožba — Skupna zunanja in varnostna politika (SZVP) — Sklep 2009/906/SZVP — Policijska misija Evropske unije (EUPM) v Bosni in Hercegovini — Napoteni nacionalni član osebja — Premestitev v regionalni urad te misije — Člen 24(1), drugi pododstavek, zadnji stavek, PEU — Člen 275, prvi odstavek, PDEU — Ničnostna in odškodninska tožba — Pristojnost sodišč Evropske unije — Členi 263 PDEU, 268 PDEU in 340, drugi odstavek, PDEU“

Povzetek – Sodba Sodišča (veliki senat) z dne 19. julija 2016

Skupna zunanja in varnostna politika – Pristojnost sodišča Unije – Akti, ki jih sprejme policijska misija Evropske unije v zvezi s premeščanjem človeških virov, ki so jih misiji dodelile države članice in institucije Unije – Vključitev

(členi 2 PEU, 19(1) PEU, 21 PEU in 24(1), drugi pododstavek, PEU; členi 263 PDEU, 268 PDEU, 270 PDEU, 275, prvi odstavek, PDEU in 340, drugi odstavek, PDEU; Listina Evropske unije o temeljnih pravicah, člen 47; Kadrovski predpisi za uradnike, člen 91; Sklep Sveta 2009/906/SZVP)

Splošno sodišče in, v primeru pritožbe, Sodišče sta pristojni za nadzor nad akti upravljanja s kadri v zvezi z operacijami „na področju“, ki jih sprejme policijska misija Evropske unije in se nanašajo na osebje, ki ga dodelijo države članice. Ta pristojnost v zvezi z nadzorom nad zakonitostjo teh aktov izhaja iz člena 263 PDEU, v zvezi s spori na področju nepogodbene odgovornosti pa iz člena 268 PDEU v povezavi s členom 340, drugi odstavek, PDEU, ob upoštevanju člena 19(1) PEU in člena 47 Listine Evropske unije o temeljnih pravicah. Sodišče na podlagi člena 24(1), drugi pododstavek, zadnji stavek, PEU in člena 275, prvi odstavek, PDEU sicer načeloma ni pristojno v zvezi z določbami, ki zadevajo skupno zunanjo in varnostno politiko (SZVP), in akti, sprejetimi na njihovi podlagi. Vendar je z navedenima določbama uvedeno odstopanje od pravila splošne pristojnosti, ki je s členom 19 PEU podeljena Sodišču za zagotovitev upoštevanja prava pri razlagi in uporabi Pogodb, in ju je zato treba razlagati restriktivno. Kot izhaja tako iz člena 2 PEU, ki spada pod skupne določbe Pogodbe EU, kot iz člena 21 PEU v zvezi z zunanjim delovanjem Unije, na katero napotuje člen 23 PEU, ki se nanaša na SZVP, Unija temelji zlasti na vrednotah enakosti in pravne države. Obstoj učinkovitega sodnega nadzora, namenjenega zagotovitvi spoštovanja določb prava Unije, pa je neločljivo povezan z obstojem pravne države.

V teh okoliščinah dejstvo, da je akt o upravljanju s kadri policijske misije povezan z operativnim ukrepom Unije, sprejetim in vodenim v okviru SZVP, ne pomeni nujno, da je treba izključiti pristojnost sodišča Unije. Sodišča Unije pa so v skladu s členom 270 PDEU pristojna za odločanje o vseh tožbah, ki jih vložijo uslužbenci Unije, ki so bili napoteni na policijsko misijo Evropske unije. Zanje namreč med obdobjem napotitve na to misijo veljajo Kadrovski predpisi za uslužbence in zato v skladu s členom 91 teh kadrovskih predpisov spadajo v pristojnost sodišča Unije. V teh okoliščinah, kadar za osebje, ki ga dodelijo države članice, in osebje, ki ga dodelijo institucije Unije, veljajo enaka pravila v zvezi z opravljanjem njihovih nalog na območju operacije, ni mogoče šteti, da je obseg omejitve, ki pomeni odstopanje od pristojnosti Sodišča in ki je določena v členu 24(1), drugi pododstavek, zadnji stavek, PEU in členu 275, prvi odstavek, PDEU, takšen, da izključuje pristojnost sodišča Unije glede nadzora nad akti upravljanja s kadri, ki se nanašajo na osebje, ki ga dodelijo države članice, in katerih cilj je izpolnjevanje potreb navedene misije na območju operacije, medtem ko je sodišče Unije vsekakor pristojno za nadzor takšnih aktov, kadar se nanašajo na osebje, ki ga dodelijo institucije Unije.

(Glej točke od 39 do 44, 50, 55 in 58.)